ຫວ່າງແລ້ວນີ້, ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ຫວຽດນາມ ຟ້າມບິ່ງມິງ ໄດ້ມີການໂອ້ລົມທາງໂທລະດັບກັບທ່ານ ລັດຖະມົນຕີກະຊວງການຕ່າງປະເທດ ສາທາລະນະລັດ ກູບາ Bruno Rodriguez Parrilla ເພື່ອແລກປ່ຽນກ່ຽວກັບທິດນຳ, ມາດຕະການສືບຕໍ່ເພີ່ມທະວີການພົວພັນມິດຕະພາບ, ການຮ່ວມມືພິເສດລະຫວ່າງສອງປະເທດ.
ທີ່ການໂອ້ລົມທາງໂທລະສັບ, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຫວຽດນາມ ຟ້ມບິ່ງມິງ ໄດ້ສົ່ງຄຳຢື້ຢາມຖາມຂ່າວຂອງບັນດາການນຳຂັ້ນສູງຂອງພັກ, ລັດ ແລະ ລັດຖະບານ ຫວຽດນາມ ໄປຍັງການນຳຂັ້ນສູງຂອງພັກ, ລັດ ແລະ ລັດຖະບານ ກູບາ; ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຫວຽດນາມ ຟ້ມບິ່ງມິງ ກໍ່ຢັ້ງຢືນເຖິງຫຼັກໝັ້ນສະເໝີຕົ້ນສະເໝີປາຍຂອງຫວຽດນາມ ໃນຄວາມສາມັກຄີ ແລະ ການສະໜັບສະໜູນ ກູບາ. ສ່ວນທ່ານລັດຖະມົນຕີການຕ່າງປະເທດ ກູບາ Bruno ໄດ້ສະແດງໃຫ້ເຫັນວ່າ, ກູບາ ຖືເປັນສຳຄັນ ແລະ ປາດຖະໜາຢາກເຮັດໃຫ້ສາຍພົວພັນແບບພິເສດ ແລະ ການຮ່ວມມືຮອບດ້ານກັບ ຫວຽດນາມ ໃຫ້ເລິກເຊິ່ງກວ່າ, ພ້ອມທັງຕີລາຄາສູງບັນດາຄວາມມານະພະຍາຍາມຂອງ ຫວຽດນາມ ໃນການຮັບມືກັບການລະບາດຂອງ Covid-19 ແລະ ຮັກສາການເຕີບໂຕຂອງເສດຖະກິດ.
ທີ່ການໂອ້ລົມທາງໂທລະສັບ, ສອງຝ່າຍກໍ່ໄດ້ຕີລາຄາສູງ ໝາກຜົນ ຂອງກອງປະຊຸມປຶກສາຫາລືທາງການເມືອງຄັ້ງທີ 6 ຂັ້ນຮອງລັດຖະມົນຕີການຕ່າງປະເທດ, ເຊິ່ງໄດ້ດຳເນີນໄປຕາມຮູບການທາງອອນລາຍໃນວັນທີ 2 ມີນາ 2021, ຜ່ານນັ້ນໄດ້ເຫັນດິເປັນເອກະພາບຕໍ່ໂຄງການຮ່ວມມືສອງຝ່າຍຢ່າງຄົບຖ້ວນ ແລະ ແທດຈິງ.
ລັດຖະມົນຕີການຕ່າງປະເທດສອງທ່ານໄດ້ຢືນຢັນຄວາມຕັດສິນໃຈປະຕິບັດບັນດາຄຳໝັ້ນສັນຍາຂັ້ນສູງເພື່ອຮັດແໜ້ນຄວາມສາມັກຄີ, ມິດຕະພາບພິເສດ ແລະ ການຮ່ວມມືຮອບດ້ານລະຫວ່າງ ຫວຽດນາມ ແລະ ກູບາ, ປະຕິບັດຢ່າງມີປະສິດທິຜົນໂຄງການດຳເນີນງານສອງຝ່າຍປີ 2021, ໃນນັ້ນເພີ່ມທະວີການແລກປ່ຽນ, ແບ່ງປັນບົດຮຽນປະສົບການ ແລະ ປຶກສາຫາລືກ່ຽວກັບບັນດາບັນຫາທີ່ຕ່າງຝ່າຍຕ່າງມີຄວາມສົນໃຈ; ປະສານສົມທົບຢ່າງແໜ້ນແຟ້ນ ແລະ ສະໜັບສະໜູນ ເຊິ່ງກັນແລະກັນຢູ່ບັນດາອົງການຈັດຕັ້ງສາກົນ ແລະ ເວທີປາໄສຫຼາຍຝ່າຍ.
ບຸນຄົງ